相和歌辭 門有車馬客行
作者：虞世南
朝代：唐

paragraphs: 財雄重交結，戚里擅豪華。
曲臺臨上路，高門抵狹斜。
赭汗千金馬，繡轂五香車。
白鶴隨飛蓋，朱鷺入鳴笳。
夏蓮開劒水，春桃發露花。
輕裙染回雪，浮蟻泛流霞。
高談辨飛兔，摛藻握靈蛇。
逢恩借羽翼，失路委泥沙。
曖曖風煙晚，路長歸騎遠。
日斜青瑣第，塵飛金谷苑。
危弦促柱奏巴渝，遺簪墮珥解羅襦。
如何守直道，飜使谷名愚。